Constantin Mitulețu, propus de PSD, este noul președinte al Autorității Electorale Permanente

Constantin Mitulețu a fost ales miercuri de Parlament în funcția de președinte al Autorității Electorale Permanente (AEP), obținând 252 de voturi ”pentru”.

Candidatul opoziției, Marian Muhuleț, a fost votat doar de 127 de senatori și deputați.

Mitulețu-Buică a fost propus vicepreședinte al AEP în 2015 de către premierul de la acea vreme, Victor Ponta. El a fost desemnat luni candidat la funcția de președinte al instituției de către conducerea PSD, după retragerea din cursă a trezorierului partidului, Mircea Drăghici, bănuit de procurorii anticorupție că a deturnat banii primiți ca subvenție chiar de la AEP (detalii aici).

În ceea ce-l privește pe Marian Muhuleț, el lucrează în Cadrul Autorității Electorale Permanente de 12 ani, fiind numit prima oară în funcția de vicepreședinte în 2007 de către premierul de atunci, Călin Popescu Tăriceanu.

Potrivit legii, președintele AEP este numit prin vot secret, cu jumătate plus unu din totalul senatorilor și deputaților, adică minimum 233 de voturi. Şeful AEP nu poate fi membru al unui partid politic, având 15 zile de la validarea mandatului pentru a renunţa la această calitate. Mandatul este de opt ani şi poate fi reînnoit o singură dată.

Daniel Barbu, cel care a deţinut funcţia de şef la AEP din anul 2017, a demisionat săptămâna trecută din motive personale.

Vicepreședintele Autorității Electorale Permanente (AEP) Marian Muhuleț a acuzat marți Curtea de Consturi că a refuzat în mod repetat declanșarea unui control privind modul în care au fost cheltuiţi banii publici primiţi de PSD din subvenţiile acordate partidelor politice în anul 2017. Mai mult, a arătat Muhuleț, AEP a fost nevoită să își întrerupă propriul control declanșat la PSD ca urmare a unei adrese primite de la Curtea de Conturi (detalii aici).

Foto: InquamPhotos / Alexandru Busca